DELEGIRANA UREDBA KOMISIJE (EU) 2020/1272

z dne 4. junija 2020

o spremembi in popravku Delegirane uredbe (EU) 2019/979 o dopolnitvi Uredbe (EU) 2017/1129 Evropskega parlamenta in Sveta v zvezi z regulativnimi tehničnimi standardi o ključnih finančnih informacijah v povzetku prospekta, objavi in razvrstitvi prospektov, oglasih za vrednostne papirje, dodatkih k prospektu in portalu za uradno obveščanje

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2017/1129 Evropskega parlamenta in Sveta z dne 14. junija 2017 o prospektu, ki se objavi ob ponudbi vrednostnih papirjev javnosti ali njihovi uvrstitvi v trgovanje na reguliranem trgu, in razveljavitvi Direktive 2003/71/ES (1) ter zlasti členov 7(13), 21(13) in 23(7) Uredbe,

ob upoštevanju naslednjega:

(1) V skladu z Delegirano uredbo Komisije (EU) 2019/979 (2) morajo izdajatelji vrednostnih papirjev, konvertibilnih ali zamenljivih za delnice tretjih oseb, v primerih iz člena 18 navedene uredbe objaviti dodatek k svojemu prospektu. Nasprotno pa Delegirana uredba Komisije (EU) št. 382/2014 (3), ki je bila nadomeščena z Delegirano uredbo (EU) 2019/979, za take izdajatelje v teh primerih ni zahtevala objave dodatka. Ker se je izkazalo, da ta pravila dobro delujejo in niso vplivala na raven zaščite vlagateljev, bi bilo treba vsa sklicevanja na izdajatelje vrednostnih papirjev, konvertibilnih ali zamenljivih za delnice tretjih oseb, črtati s seznama iz člena 18(1) Delegirane uredbe (EU) 2019/979.

(2) Da bi vlagateljem zagotovili primerjalni pregled razvoja izkaza denarnih tokov nefinančnega subjekta, ki izdaja lastniške vrednostne papirje, bi bilo treba stolpec, ki se nanaša na informacije o denarnih tokovih za obdobje dveh let pred letom prospekta, vključiti v tabelo 3 Priloge I k Delegirani uredbi (EU) 2019/979.

(3) Polje 26 Priloge VII k Delegirani uredbi (EU) 2019/979, ki se nanaša na potrdila o lastništvu, vsebuje kratico „DRCP“. Kratica v tem polju bi se morala glasiti „DPRS“, kar je sklic, ki se uporablja v sistemu referenčnih podatkov o finančnih instrumentih (FIRDS), ki ga upravlja Evropski organ za vrednostne papirje in trge (ESMA) v skladu z Uredbo (EU) št. 600/2014 Evropskega parlamenta in Sveta (4).

(4) Delegirano uredbo (EU) 2019/979 bi bilo zato treba ustrezno spremeniti.

(5) V češki, angleški, portugalski in slovaški jezikovni različici člena 21 Delegirane uredbe (EU) 2019/979 je bila izpuščena beseda, zaradi česar je določba težko razumljiva. To določbo bi bilo treba ustrezno popraviti.

(6) Ta uredba temelji na osnutku regulativnih tehničnih standardov, ki ga je Komisiji predložil Evropski organ za vrednostne papirje in trge (ESMA).

(7) Zaradi pravne varnosti bi morali biti povzetki prospektov, ki so bili odobreni med 21. julijem 2019 in 16. septembrom 2020, še naprej veljavni do konca njihovega obdobja veljavnosti.

(8) Uredba (EU) 2017/1129 in Delegirana uredba (EU) 2019/979 sta se začeli uporabljati 21. julija 2019. Zaradi pravne varnosti in zagotavljanja pravilnega delovanja portala za uradno obveščanje o prospektih bi morala imeti člen 1(1), (3) in (4) ter člen 2 te delegirane uredbe isti datum začetka uporabe kot Uredba (EU) 2017/1129 in Delegirana uredba (EU) 2019/979.

(9) Glede na nujnost zadeve, omejeno področje uporabe in učinek osnutka regulativnih standardov, na katerem temelji ta uredba, ESMA ni opravil odprtih javnih posvetovanj niti analiziral morebitnih s tem povezanih stroškov in koristi. ESMA je zaprosil za mnenje interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (5) –

SPREJELA NASLEDNJO UREDBO:

Člen 1 Spremembe Delegirane uredbe (EU) 2019/979 Delegirana uredba (EU) 2019/979 se spremeni: (1) člen 18(1) se spremeni: (a) v točki (a) se točki (i) in (ii) nadomestita z naslednjim: „(i) izdajatelj, kadar se prospekt nanaša na delnice ali druge prenosljive vrednostne papirje, ki so enakovredni delnicam; (ii) izdajatelj osnovnih delnic ali drugih prenosljivih vrednostnih papirjev, enakovrednih delnicam, v primeru vrednostnih papirjev iz člena 19(2) ali 20(2) Delegirane uredbe (EU) 2019/980;“; (b) v točki (d) se točki (i) in (ii) nadomestita z naslednjim: „(i) izdajatelja, kadar se prospekt nanaša na delnice ali druge prenosljive vrednostne papirje, ki so enakovredni delnicam; (ii) izdajatelja osnovnih delnic ali drugih prenosljivih vrednostnih papirjev, enakovrednih delnicam, kadar se prospekt nanaša na vrednostne papirje iz člena 19(2) ali 20(2) Delegirane uredbe (EU) 2019/980;“; (c) točka (e) se nadomesti z naslednjim: „(e) tretje stranke vložijo novo ponudbo za prevzem, kakor je opredeljena v členu 2(1)(a) Direktive 2004/25/ES Evropskega parlamenta in Sveta (*1), ali je na voljo rezultat katere koli ponudbe za prevzem za kar koli od naslednjega: (i) lastniški kapital izdajatelja, kadar se prospekt nanaša na delnice ali druge prenosljive vrednostne papirje, ki so enakovredni delnicam; (ii) lastniški kapital izdajatelja osnovnih delnic ali drugih prenosljivih vrednostnih papirjev, enakovrednih delnicam, kadar se prospekt nanaša na vrednostne papirje iz člena 19(2) ali 20(2) Delegirane uredbe (EU) 2019/980; (iii) lastniški kapital izdajatelja osnovnih delnic potrdil o lastništvu, kadar je prospekt pripravljen v skladu s členoma 6 in 14 Delegirane uredbe (EU) 2019/980; (*1) Direktiva Evropskega parlamenta in Sveta 2004/25/ES z dne 21. aprila 2004 o ponudbah za prevzem (UL L 142, 30.4.2004, str. 12).“;" (d) v točki (f) se točki (i) in (ii) nadomestita z naslednjim: „(i) delnicami ali drugimi prenosljivimi vrednostnimi papirji, ki so enakovredni delnicam; (ii) vrednostnimi papirji iz člena 19(2) Delegirane uredbe (EU) 2019/980;“; (e) točka (h) se nadomesti z naslednjim: „(h) je verjetno, da bi v primeru prospekta, ki se nanaša na delnice ali druge prenosljive vrednostne papirje, ki so enakovredni delnicam, ali na vrednostne papirje iz člena 19(2) ali 20(2) Delegirane uredbe (EU) 2019/980, nova pomembna finančna obveznost povzročila znatno bruto spremembo, kot je opredeljena v členu 1(e) navedene delegirane uredbe;“; (2) vstavi se naslednji člen 22a: „Člen 22a Povzetki prospektov, ki so bili odobreni med 21. julijem 2019 in 16. septembrom 2020, za nefinančne subjekte, ki izdajajo lastniške vrednostne papirje Povzetki prospektov, ki vsebujejo informacije iz tabele 3 Priloge I in so bili odobreni med 21. julijem 2019 ter 16. septembrom 2020, so še naprej veljavni do konca obdobja veljavnosti navedenih prospektov.“; (3) Priloga I se spremeni v skladu s Prilogo 1 k tej uredbi; (4) Priloga VII se spremeni v skladu s Prilogo 2 k tej uredbi.

Člen 2 Popravki Delegirane uredbe (EU) 2019/979 (ne zadeva slovenskega jezika)

Člen 3 Začetek veljavnosti in uporaba Ta uredba začne veljati tretji dan po objavi v Uradnem listu Evropske unije. Vendar se točke 1, 3 in 4 člena 1 ter člen 2 uporabljajo od 21. julija 2019.

Ta uredba je v celoti zavezujoča in se neposredno uporablja v vseh državah članicah. V Bruslju, 4. junija 2020 Za Komisijo Predsednica Ursula VON DER LEYEN

(1) UL L 168, 30.6.2017, str. 12.

(2) Delegirana uredba Komisije (EU) 2019/979 z dne 14. marca 2019 o dopolnitvi Uredbe (EU) 2017/1129 Evropskega parlamenta in Sveta v zvezi z regulativnimi tehničnimi standardi o ključnih finančnih informacijah v povzetku prospekta, objavi in razvrstitvi prospektov, oglasih za vrednostne papirje, dodatkih k prospektu in portalu za uradno obveščanje ter o razveljavitvi Delegirane uredbe Komisije (EU) št. 382/2014 in Delegirane uredbe Komisije (EU) 2016/301 (UL L 166, 21.6.2019, str. 1).

(3) Delegirana uredba Komisije (EU) št. 382/2014 z dne 7. marca 2014 o dopolnitvi Direktive 2003/71/ES Evropskega parlamenta in Sveta v zvezi z regulativnimi tehničnimi standardi za objavo dodatkov k prospektu (UL L 111, 15.4.2014, str. 36).

(4) Uredba (EU) št. 600/2014 Evropskega parlamenta in Sveta z dne 15. maja 2014 o trgih finančnih instrumentov in spremembi Uredbe (EU) št. 648/2012 (UL L 173, 12.6.2014, str. 84).

(5) Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).